Súradnice: 49°13′53″S 19°54′35″V﻿ / ﻿49,2315°S 19,9098°V﻿ / 49.2315; 19.9098

**Kresanica** (2 121,9 m n. m.; poľ. *Krzesanica*) je hôľnatý vrch v hlavnom hrebeni Západných Tatier na slovensko-poľskej hranici. Leží nad ohybom Tichej doliny nad Podbanským, približne 24 km severovýchodne od Liptovského Hrádku.

Poloha
------

Nachádza sa v strednej časti Tatier, vo východnej polovici podcelku Západné Tatry a v ich časti Červené vrchy. Leží na slovensko-poľskej hranici, na rozhraní Prešovského kraja a Malopoľského vojvodstva. Južné svahy zasahujú do katastra mesta Vysoké Tatry v okrese Poprad, severné patria obci Kościelisko v Powiate tatrzańskom. Najbližšími sídlami sú severne situované Kościelisko a Zakopané v Poľsku a južne ležiace Podbanské, juhozápadne Pribylina a juhovýchodne Štrbské Pleso na Slovensku. Vrch sa nachádza v Tatranskom národnom parku v slovenskej i poľskej časti pohoria a južná časť hrebeňa je súčasťou národnej prírodnej rezervácie Tichá dolina.

Opis
----

Kresanica leží v hlavnom hrebeni Západných Tatier, medzi Temniakom (2 090 m n. m.) a Litvorovým sedlom (2 037 m n. m.) oddeleným Malolučniakom (2 105 m n. m.). Juhovýchodné svahy klesajú do Javorového žľabu, južné do Zadného úplazu, oba ústiace do Tomanovskej doliny, ktorá je odnožou Tichej doliny. Voda z tejto lokality tak odteká Tomanovským potokom do Tichého potoka v povodí Váhu. Severným smerom sa nachádza Dolina Miętusia, ktorou vodu z tejto časti odvádza Kirowa Woda do Dunajca. Blízko vrcholu sa nachádza niekoľko turistom neprístupných jaskýň. Je záverom a dominantou malého hrebeňa Kozí chrbát (Kozi Grzbiet), ktorý sa tiahne smerom z hlavného hrebeňa na sever. Tento vrchol sa vypína nad viacerými dolinami, napr. nad Rozpadlou dolinkou, Litworovou dolinou (PL) a Mulowou dolinou (PL).

Východne sa nachádza Giewont (1 895 m n. m.), Malolučniak (2 105 m n. m.), Kondratova kopa (2 005 m n. m.), Suchá kopa (1 893 m), Goričková (1 912 m n. m.), Kasprov vrch (1 987 m n. m.), Magura (1 902 m n. m.) a Veľká kopa (2 052 m n. m.), južne Predný Holý vrch (1 984 m n. m.), Krížna (2 039 m n. m.), Veľká Brdárová grapa (1 859 m n. m.), Brdárová zvonica (1 713 m n. m.), Liptovská Tomanová (1 839 m n. m.), Poľská Tomanová (1 977 m n. m.), Stoly (1 956 m n. m.) a Smrečiny (2 068 m n. m.), západne Ornak (1 854 m n. m.), Temniak (2 090 m n. m.) a Wysoka Turnia (1 643 m n. m.) a severne Chuda Turnia (1 858 m n. m.), Uplaziańska Kopka (1 457 m n. m.), Lysanki (1 447 m n. m.) a Wielka Turnia (1 847 m n. m.). Vrcholom prechádza turisticky značená hrebeňovka.

### Výhľady

Turisticky prístupný hôľnato-skalnatý vrchol umožňuje kruhový rozhľad. Viditeľné sú mnohé vrcholy Západných a Vysokých Tatier, okolité doliny a pri vhodných podmienkach aj východná časť Nízkych Tatier, časť Krivánskej Fatry, Oravských Beskýd a pohoria v priľahlej časti Poľska.

Prístup
-------

* po  červeno značenej hrebeňovke:
	+ od severozápadu z lokality Cudakowa Polana v Doline Kościeliska cez Temniak (2 090 m n. m.)
	+ od východu z Kasprovho vrchu (1 987 m n. m.) cez Kondratovu kopu (2 005 m n. m.)
* po  modrej značke z Kościeliska, Gronik cez Przysłop Miętusi a Malolučniak (2 105 m n. m.)

Referencie
----------

1. 1 2  In: *Názvy vrchov, dolín, priesmykov a sediel*. Bratislava: Úrad geodézie, kartografie a katastra SR, dostupné v archíve.
2. 1 2 3   *TM 112 Západné Tatry – Roháče (10. vydanie, 2024) – Turistické mapy VKÚ* [online]. vku-mapy.sk, [cit. 2024-04-18]. Dostupné online.
3. 1 2 3 4 5   *Mapový portál HIKING.SK* [online]. Denník N, [cit. 2024-04-19]. Dostupné online.
4. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2024-04-19]. Dostupné online.
5. ↑   *Mapy.cz* [online]. sk.mapy.cz, [cit. 2024-04-19]. Dostupné online.
6. ↑   *Mapy.cz* [online]. sk.mapy.cz, [cit. 2024-04-19]. Dostupné online.
7. ↑   *Peakfinder* [online]. peakfinder.org, [cit. 2024-04-19]. Dostupné online.

Pozri aj
--------

* Západné Tatry
* Červené vrchy
* Tichá dolina (národná prírodná rezervácia)
* Tatranský národný park
* Zoznam vrcholov v Západných Tatrách

Iné projekty
------------

Commons
* Spolupracuj na Commons Commons ponúka multimediálne súbory na tému **Kresanica**

Externé odkazy
--------------

* Poloha na turistickej mape